I en makaber norsk sag fra 2017 er en mand nu tiltalt for drabsforsøg på sin datter.

Familien, der er flygtninge fra Afghanistan, forsøgte ifølge tiltalen først at skyde skylden på pigens 14 år gamle bror.

Men nu er faren, en 46-årig mand, altså blevet tiltalt for drabsforsøg på sin egen datter i Oppegård i Norge.

Det skriver Aftenposten.

Den dengang 18-årige kvinde blev angiveligt både slået og sparket, og ifølge tiltalen, som statsadvokaten i Oslo offentliggjorde sidste fredag, skulle faren også have stukket datteren i maven med en kniv to gange.

Politiet i den norske by Follo har efterforsket sagen, og faren har siden hændelsen tilbage i september 2017 siddet varetægtsfængslet.

Tarmen hang ud af maven

Ifølge tiltalen blev den 18-årige kvinde også påført stikskader på venstre side af brystet og i maven.

Hun fik indre blødninger og skader på sin tarm, således at en meter af tarmen hang uden for bugvæggen.

Det var en tilfældig forbipasserende, der kørte den 18-årige til sygehuset, hvor hun fik akut behandling og overlevede.

Det er kun faren, som i alt har 12 børn, der er tiltalt for drabsforsøget på datteren.

Derudover er han – ligesom moren, en søster på 23 og to brødre på henholdsvis 17 og 19 år – tiltalt for grov vold.

Æresrelateret vold

Politik gik hurtigt ud fra, at det var æresrelateret vold.

»Kvinden flyttede fra sin familie på Oppegård, hurtigt efter hun fyldte 18 år. Hun var i flere år blevet mishandlet af sine familiemedlemmer og søgte tilflugt hos et vennepar,« fortæller Monica Lindbeck, kvindens advokat.

Advokaten udtaler, at familien anså det som værende skamfuldt, at datteren boede i et hus sammen med en mand, som hverken var familie eller ægtefælle. De insisterede derfor på, at de skulle gifte sig.

I tiltalen refereres til en samtale den 29. april 2017, fem måneder før drabsforsøget, hvor kvindens mor og søster siger til vennen, at de vil dræbe kvinden.

Kvindens far erkender strafskylden, men ikke drabsforsøget, oplyser farens advokat til VG.